En ung mand, som blev skudt natten til fredag, er nu erklæret død, meddeler politiet

Ved du noget? Tip os på 1224@eb.dk eller SMS/MMS på 1224 (koster alm. takst)

Den 20-årige mand, der ved 02.30-tiden blev ramt af skud i bydelen Tingbjerg, er nu død. Det meddeler politiet.

Og dermed har den kyniske bandekrig, der gennem en række måneder har plaget København, krævet endnu et dødsoffer.

Det første kan du læse mere om her:

Tæt på bandekrigens første dødsoffer: Mange ville se ham død

Manden blev ramt af skud, da han det pågældende tidspunkt sammen med en anden person kom kørende i sin bil ved krydset mellem Åkandevej og Ruten, der fører ind til Tingbjerg-bebyggelsen i Københavns udkant.

Her har manden sin bopæl, og her – ikke langt fra hjemmet – blev hans bil uden varsel beskudt.

Artiklen fortsætter under billedet:





Politiets efterforskere på gerningsstedet, hvor den unge mand blev fatalt kvæstet natten til fredag. Foto: Kenneth Meyer

Da politi og redningspersonale kort efter ankom til stedet, fandt de den 20-åriges bil liggende på siden. Og ved siden af det væltede køretøj stod bilens anden passager svært chokeret oven på den brutale episode.

Efter at være blevet ramt, segnede manden sammen over rattet, hvor bilen kom ud af kontrol. Bilen ramte en lille mur ud til krydset, og i den forbindelse væltede bilen.

Ved et pressemøde fredag formiddag fortalte Dannie Rise, efterforskningsleder, Københavns Politi, hvordan politiet vurderer, at episoden skal knyttes til bandekrigen, der gennem en række måneder har plaget særligt København.

Ifølge oplysninger til Ekstra Bladet er den 20-årige allerede ved en tidligere lejlighed blevet offer for en af konfliktens talrige skyderier. Det skete ved en episode 28. september, hvor han i bil var i Søborg. Her blev han ramt i benene af skud, da han ville forlade bilen.

Artiklen fortsætter under billedet:



Det var ganske voldsomt, da den 20-årige blev fatalt kvæstet af skud natten til fredag. Foto: Kenneth Meyer

Ved gårsdagens pressemøde fortalte Dannie Rise, at den 20-årige ifølge politiets oplysninger har relation til bandemiljøet. Bilens anden passager har ifølge politiet absolut ingen relation til omtalte miljø.

Ved pressemødet uddybede efterforskningslederen ikke, hvordan den relation skulle være.

Ifølge Ekstra Bladets oplysninger er den 20-åriges to brødre hos politiet registreret som medlemmer af LTF-banden. Men det er den 20-årige ikke.

Nu er skuddræbt bandemedlem begravet

Efter skyderiet, hvor den 20-årige blev ramt, stak gerningsmændene af i en lys eller hvid bil, der i høj fart kørte i retning af Høje Gladsaxe.

Omkring en time senere fandt politiet en afbrændt bil, en hvid Audi S4, i Hedehusene på den københavnske vestegn. Politiet vurderer, at det meget vel kan være gerningsmændenes bil, men i går var det ikke fuldstændigt fastslået.

Fredag ved middagstid besøgte Ekstra Bladet Tingbjerg og i bydelens ene ende ved en af de lave gule murstensejendomme stod en større flok unge mænd forsamlet. De var tydeligt mærkede af sagen, hvor den 20-årige blev ramt. Ingen af dem ønskede at kommentere sagen.

Mor knust efter skuddrab: Jeg så min døde søn fra altanen